Rikunarita-ORG/Wikinium huggingface dataset:
# 馮紞

**馮紞**，字**少胄**，安平人，魏汲郡太守員之子也。

## 讒毀齊王

晉武帝像
紞少博涉經史，識悟機辯，歷仕為魏郡太守，轉步兵校尉，徙越騎。得幸於晉武帝，稍遷左衛將軍，賈充、荀勗並與之結。充女之為皇太子妃也，紞有力焉，及妃之將廢，紞、勗幹沒救請，故得不廢。伐吳之役，紞領汝南太守，以郡兵隨王浚入秣陵，遷御史中丞，轉侍中。帝病篤得愈，齊王攸素薄勗，紞與勗悉忌攸得立。勗以太子衷愚劣，恐攸有害於己，乃使紞言於帝曰：「陛下前者疾若不差，太子其廢矣。齊王為百姓所歸，公卿所仰，雖欲高讓，其得免乎！宜遣還藩，以安社稷。」帝納之，及攸薨，朝野悲恨。初，帝友於之情甚篤，既納紞、勗言，遂為身後之慮，以固儲位。既聞攸殞，哀慟特深，紞侍立，因言曰：「齊王名過於實，今得自終，此乃大晉之福。陛下何乃過哀！」帝收淚而止。

## 黨同伐異

晉吳對峙圖
初謀伐吳，紞與充、勗同共苦諫不可。吳平，紞內懷慚懼，疾張華如仇。及華外鎮，威德大著，朝論當徵為尚書令。紞從容侍帝，論魏晉故事，因諷帝，言華不可授以重任，帝默然而止。太康七年，紞疾，詔以紞為散騎常侍，賜錢二十萬、床帳一具，尋卒。
# 司馬瑋

**司馬瑋**，字**彥度**，晉武帝第五子。

## 連誅公卿

晉武帝像
初封始平王，曆屯騎校尉。太康末，徙封於楚，出之國，都督荊州諸軍事、平南將軍，轉鎮南將軍。武帝崩，入為衛將軍，領北軍中候，加侍中、行太子少傅。楊駿既誅，瑋屯司馬門。瑋少年果銳，多立威刑，百僚忌之。汝南王亮、太保衛瓘以瑋性狠戾，不可大任，建議使與諸王之國，瑋甚忿之。長史公孫宏、舍人岐盛並薄於行，為瑋所昵。瓘等惡其為人，慮致禍亂，將收盛。盛知之，遂與宏謀，因積弩將軍李肇矯稱瑋命，譖亮、瓘於賈后。

賈后聞大怒，乃使惠帝為詔曰：「太宰、太保欲為伊、霍之事，王宜宣詔，令淮南、長沙、成都王屯宮諸門，廢二公。」夜使黃門齎以授瑋。瑋欲覆奏，黃門曰：「事恐漏泄，非密詔本意也。」瑋乃止。遂勒本軍，復矯詔召三十六軍，手令告諸軍曰：「天禍晉室，凶亂相仍。間者楊駿之難，實賴諸君克平禍亂。而二公潛圖不軌，欲廢陛下以絕武帝之祀。今輒奉詔，免二公官。吾今受詔都督中外諸軍。諸在直衛者皆嚴加警備，其在外營，便相率領，徑詣行府。助順討逆，天所福也。懸賞開封，以待忠效。皇天后土，實聞此言。」又矯詔使亮、瓘上太宰太保印綬、侍中貂蟬之國，官屬皆罷遣之。又矯詔赦亮、瓘官屬曰：「二公潛謀，欲危社稷，今免還第。官屬以下，一無所問。若不奉詔，便軍法從事。能率所領先出降者，封侯受賞，朕不食言。」遂收亮、瓘，殺之。

## 猶豫殞命

晉初八王親族譜係圖
岐盛說瑋，可因兵勢誅后黨賈模、郭彰，以安天下，瑋猶豫未決。會天明，賈后用張華計，遣殿中將軍王宮齎騶虞幡麾眾曰：「楚王矯詔。」眾皆釋杖而走。瑋左右無復一人，窘迫不知所為，惟一奴年十四，駕牛車將赴秦王柬。又遣謁者詔瑋還營，執之於武賁署，遂下廷尉。詔以瑋矯制害二公父子，又欲誅滅朝臣，謀圖不軌，遂斬之，時年二十。

瑋誅，詔曰：「周公決二叔之誅，漢武斷昭平之獄，所不得已者。廷尉奏瑋已伏法，情用悲痛，吾當發哀。」初，瑋臨死，出其懷中青紙詔，流涕以示監刑尚書劉頌曰：「受詔而行，謂為社稷，今更為罪，托體先帝，受枉如此，幸見申列。」頌亦歔欷不能仰視，公孫宏、岐盛並夷三族。永寧元年，追贈驃騎將軍，謚曰「**隱**」。

## 考據

* (唐) 房玄齡等纂《晉書/巻五十九》
# 司馬亮

汝南文成王**司馬亮**字**子翼**。晉宣王懿庶三子也，兄師、昭。八王之亂，亮列第一。

亮初仕魏，討諸葛誕於壽春，不利，免官。晉祚初立，封扶風郡王。西戎害涼州刺史胡烈，亮救援不利，復免官。少頃，奉命納吳降將步闡。亮事母孝，母伏氏有小疾，亮兄弟爲之禊於洛濱，武帝嘉之。以爲宗師。咸寧三年，封汝南王。鎮南大將軍。歷遷太尉。武帝疾篤，欲詔亮顧命，楊駿沮之。亮以駿將之害，問策於人，或勸之興兵討駿，亮不從。是夜奔許昌。會駿受誅，晉位太宰，入朝不趨，劍履上殿。與衛瓘共攝政。

亮既執政，懼楚王司馬瑋有異，欲削其兵。瑋深銜之。遂遣其部曲夜圍亮府。亮驚，不知去就，遂爲瑋虜。亂兵無以罪亮，未有敢殺之者，瑋急曰：殺亮者賞。亮遂薨。

## 據

* 房玄齡《晉書》
# 鄴

**鄴**，中華古邑名。今在安陽、臨漳間，河故道經之。

東周，齊桓公築城。秦始皇帝八年，魏與之趙。漢高帝置魏郡，鄴屬之。魏王曹操受封於鄴，都之。北魏置相州，鄴屬之。北齊嘗都之。北周大象初，置魏郡、相州，治鄴。楊堅輔政，相州刺史尉遲迥不譓，堅討之平，隳鄴，南遷其民四十五里，治安陽。隋開皇初廢，十年，復置鄴。大業初，置鄴縣於故址。唐貞觀八年，築新城曰小城。宋世，置北京大名府，鄴故地屬之，其名遂絕。

## 據
# 劉和玄泰

**劉和**，字**玄泰**。十六國漢光文帝長子也。身長八尺，雄毅美姿儀，好學夙成，習毛詩、左氏春秋、鄭氏易。立為儲貳，內多猜忌，馭下無恩。

光文帝崩，和嗣位為帝。其衛尉西昌王劉銳、宗正呼延攸恨不參顧命也，說和曰：「先帝不惟輕重之計，而使三王總強兵於內，大司馬握十萬勁卒居于近郊，陛下今便為寄坐耳。此之禍難，未可測也，願陛下早為之所。」和即攸之甥也，深然之，召其領軍劉盛及劉欽、馬景等告之。盛曰：「先帝尚在殯宮，四王未有逆節，今忽一旦自相魚肉，臣恐人不食陛下之餘。四海未定，大業甫爾，願陛下以上成先帝鴻基為志，且塞耳勿聽此狂簡之言也。詩云：『豈無他人，不如我同父。』陛下既不信諸弟，復誰可信哉！」銳、攸怒曰：「今日之議，理無有二。」於是命左右刃之。景懼曰：「惟陛下詔，臣等以死奉之，蔑不濟矣。」乃相與盟于東堂，使銳、景攻聰，攸率劉安國攻裕，使侍中劉乘、武衛劉欽攻魯王隆，尚書田密、武衛劉璿攻北海王乂。

密、璿等使人斬關奔于聰，聰命貫甲以待之。銳知聰之有備也，馳還，與攸、乘等會攻隆、裕。攸、乘懼安國、欽之有異志也，斬之。是日，斬裕及隆。聰攻西明門，克之。銳等奔入南宮，前鋒隨之，斬和于光極西室。銳、攸梟首通衢。

## 據

* 《晉書》卷一百一 載記第一
# 陶侃

陶侃運甓圖
**陶侃**字**士行**，鄱陽人也，生於吳永安二年。

## 生平

父丹，吳揚武將軍。侃早孤貧，為縣吏。鄱陽孝廉範逵嘗過侃，時倉卒無以待賓，其母乃截髮得雙髲，以易酒肴，樂飲極歡，雖僕從亦過所望。及逵去，侃追送百餘里。逵曰：「卿欲仕郡乎？」侃曰：「欲之，困於無津耳。」逵過廬江太守張夔，稱美之。夔召侃為督郵，領樅陽令。有能名，遷主簿。會州部從事之郡，欲有所按，侃閉門部勒諸吏，謂從事曰：「若鄙郡有違，自當明憲直繩，不宜相逼。若不以禮，吾能御之。」從事即退。夔妻有疾，將迎醫於數百里。時正寒雪，諸綱紀皆難之，侃獨曰：「資於事父以事君。小君，猶母也，安有父母之疾而不盡心乎！」乃請行。眾咸服其義。

長沙太守萬嗣過廬江，見侃，虛心敬悅，曰：「君終當有大名。」命其子與之結友而去。會劉弘為荊州刺史，將之官，辟侃為南蠻長史，遣先向襄陽討張昌，破之。弘既至，謂侃曰：「吾昔為羊公參軍，謂吾其後當居身處。今相觀察，必繼老夫矣。」後以軍功封東鄉侯，邑千戶。

右將軍陳敏反，寇揚州，弘以侃為江夏太守，加鷹揚將軍。侃備威儀，迎母官舍，鄕里榮之。敏遣其弟恢來寇武昌，侃出兵御之。隨郡內史扈瑰間侃於弘曰：「侃與敏有鄕里之舊，居大郡，統強兵，脫有異志，則荊州無東門矣。」弘曰：「侃之忠能，吾得之已久，豈有是乎！」侃潛聞之，遽遣子洪及兄子臻詣弘以自固。弘引為參軍，資而遣之。又加侃為督護，使與諸軍並力距恢。侃乃以運船為戰艦，或言不可，侃曰：「用官物討官賊，但須列上有本末耳。」於是擊恢，所向必破。侃戎政齊肅，凡有虜獲，皆分士卒，身無私焉。後以母憂去職。嘗有二客來吊，不哭而退，化為雙鶴，衝天而去，時人異之。

服闋，參東海王越軍事。江州刺史華軼表侃為揚武將軍，使屯夏口，又以臻為參軍。頃之，遷龍驤將軍、武昌太守。侃在州無事，輒朝運百甓於齋外，暮運於齋內。人問其故，答曰：「吾方致力中原，過爾優逸，恐不堪事。」其勵志勤力，皆此類也。

太興初，進號平南將軍，尋加都督交州軍事。及王敦舉兵，晉元帝詔侃以本官領江州刺史，尋轉都督、湘州刺史。敦得志，上侃復本職，加散騎常侍。時交州刺史王諒為梁碩所陷，侃遣將高寶進擊平之，以侃領交州刺史。錄前後功，封次子夏為都亭侯，進號征南大將軍、開府儀同三司。及王敦平，遷都督荊、雍、益、梁州諸軍事，領護南蠻校尉、征西大將軍、荊州刺史，餘如故。楚郢士女莫不相慶。

咸和九年，侃以老病疾篤，乞休而歸，交權予右司馬王愆期，登舟赴星沙，未至，病卒於舟。年七十五，諡**桓公**。

侃性聰敏，勤於吏職，恭而近禮，愛好人倫。終日斂膝危坐，閫外多事，千緒萬端，罔有遺漏。遠近書疏，莫不手答，筆翰如流，未嘗壅滯。引接疏遠，門無停客。常語人曰：「大禹聖者，乃惜寸陰，至於眾人，嘗惜分陰，豈可逸遊荒醉，生無益於時，死無聞於後，是自棄也。」

## 子孫

侃有子十七人，唯洪、瞻、夏、琦、旗、斌、稱、範、岱、茂見舊史，余者並不顯。有孫逸，安成太守。曾孫潛，字淵明，晉彭澤縣令。

## 引據

* 〔唐〕房玄齡等作《晉書·巻六十六》
# 姚襄

**姚襄**，字**景國**，晉南安赤亭羌人，弋仲第五子也。少有高名，雄武冠世。好學博通，英濟之稱，著於南夏。殷浩憚其威名，潛遣魏璟襲襄。襄擊破之，遣使建康，罪狀殷浩，朝廷大震。襄自稱大將軍、大單于，據許昌以圖關右，為桓溫所敗。尋徙北屈，將圖關中，率眾西引，苻生遣苻堅等邀擊之，襄敗，為堅所殺。時年二十七，弟萇踐祚，追諡**魏武王**。

## 據

* 《晉書》卷一百十六 載記第十六
# 謝安

**謝安**，字**安石**，晉陳郡陽夏人也。安年四歲時，譙郡桓彝見而歎曰：「此兒風神秀徹，後當不減王東海。」及總角，神識沈敏，風宇條暢，善行書。弱冠，詣王蒙，清言良久，既去，蒙子修曰：「向客何如大人？」蒙曰：「此客亹亹，為來逼人。」王導亦深器之。由是少有重名。

初辟司徒府，除佐著作郎，並以疾辭。寓居會稽，與王羲之及高陽許詢、桑門支遁遊處，出則漁弋山水，入則言詠屬文，無處世意。揚州刺史庾冰就以安有重名，必欲致之，累下郡縣敦逼，不得已赴召，月餘告歸。復除尚書郎、琅邪王友，並不起。吏部尚書范汪舉安為吏部郎，安以書距絕之。有司奏安被召，歷年不至，禁錮終身，遂棲遲東土。嘗往臨安山中，坐石室，臨浚谷，悠然歎曰：「此去伯夷何遠！」嘗與孫綽等泛海，風起浪湧，諸人並懼，安吟嘯自若。舟人以安為悅，猶去不止。風轉急，安徐曰：「如此將何歸邪？」舟人承言即回。眾咸服其雅量。安雖放情丘壑，然每遊賞，必以妓女從。既累辟不就，簡文帝時為相，曰：「安石既與人同樂，必不得不與人同憂，召之必至。」時安弟萬為西中郎將，總籓任之重。安雖處衡門，其名猶出萬之右，自然有公輔之望，處家常以儀範訓子弟。安妻，劉惔妹也，既見家門富貴，而安獨靜退，乃謂曰：「丈夫不如此也？」安掩鼻曰：「恐不免耳。」及萬黜廢，安始有仕進志，時年已四十餘矣。

征西大將軍桓溫請為司馬，將發新亭，朝士咸送，中丞高崧戲之曰：「卿累違朝旨，高臥東山，諸人每相與言，安石不肯出，將如蒼生何！蒼生今亦將如卿何！」安甚有愧色。既到，溫甚喜，言生平，歡笑竟日。既出，溫問左右：「頗嘗見我有如此客不？」溫後詣安，值其理髮。安性遲緩，久而方罷，使取幘。溫見，留之曰：「令司馬著帽進。」其見重如此。溫當北征，會萬病卒，安投箋求歸。尋除吳興太守。在官無當時譽，去後為人所思。頃之徵拜侍中，遷吏部尚書、中護軍。

簡文帝疾篤，溫上疏薦安宜受顧命。及帝崩，溫入赴山陵，止新亭，大陳兵衛，將移晉室，呼安及王坦之，欲於坐害之。坦之甚懼，問計于安。安神色不變，曰：「晉祚存亡，在此一行。」既見溫，坦之流汗沾衣，倒執手版。安從容就席，坐定，謂溫曰：「安聞諸侯有道，守在四鄰，明公何須壁後置人邪？」溫笑曰：「正自不能不爾耳。」遂笑語移日。坦之與安初齊名，至是方知坦之之劣。溫嘗以安所作簡文帝諡議以示坐賓，曰：「此謝安石碎金也。」

時孝武帝富於春秋，政不自己，溫威振內外，人情噂𠴲，互生同異。安與坦之盡忠匡翼，終能輯穆。及溫病篤，諷朝廷加九錫，使袁宏具草。安見，輒改之，由是曆旬不就。會溫薨，錫命遂寢。

尋為尚書僕射，領吏部，加後將軍。及中書令王坦之出為徐州刺史，詔安總關中書事。安義存輔導，雖會稽王道子亦賴弼諧之益。時強敵寇境，邊書續至，梁益不守，樊鄧陷沒，安每鎮以和靖，禦以長算。德政既行，文武用命，不存小察，弘以大綱，威懷外著，人皆比之王導，謂文雅過之。嘗與王羲之登冶城，悠然遐想，有高世之志。羲之謂曰：「夏禹勤王，手足胼胝，文王旰食，日不暇給。今四郊多壘，宜思自效，而虛談廢務，浮文妨要，恐非當今所宜。」安曰：「秦任商鞅，二世而亡，豈清言致患邪？」

是時宮室毀壞，安欲繕之。尚書令王彪之等以外寇為諫，安不從，竟獨決之。宮室用成，皆仰模玄象，合體辰極，而役無勞怨。又領揚州刺史，詔以甲仗百人入殿。時帝始親萬機，進安中書監、驃騎將軍、錄尚書事，固讓軍號。于時懸象失度，亢旱彌年，安奏興滅繼絕，求晉初佐命功臣後而封之。頃之，加司徒，後軍文武盡配大府，又讓不拜。復加侍中、都督揚豫徐兗青五州幽州之燕國諸軍事、假節。

時苻堅強盛，疆場多虞，諸將敗退相繼。安遣弟石及兄子玄等應機征討，所在克捷。拜衛將軍、開府儀同三司，封建昌縣公。堅後率眾，號百萬，次於淮肥，京師震恐。加安征討大都督。玄入問計，安夷然無懼色，答曰：「已別有旨。」既而寂然。玄不敢復言，乃令張玄重請。安遂命駕出山墅，親朋畢集，方與玄圍棋賭別墅。安常棋劣于于玄，是日懼，便為敵手而又不勝。安顧謂其甥羊曇曰：「以墅乞汝。」安遂遊涉，至夜乃還，指授將帥，各當其任。玄等既破堅，有驛書至，安方對客圍棋，看書既竟，便攝放床上，了無喜色，棋如故。客問之，徐答云：「小兒輩遂已破賊。」既罷，還內，過戶限，心喜甚，不覺屐齒之折，其矯情鎮物如此。以總統功，進拜太保。

安方欲混一文軌，上疏求自北征，乃進都督揚、江、荊、司、豫、徐、兗、青、冀、幽、并、寧、益、雍、梁十五州軍事，加黃鉞，其本官如故，置從事中郎二人。安上疏讓太保及爵，不許。是時桓沖既卒，荊、江二州並缺，物論以玄勳望，宜以授之。安以父子皆著大勳，恐為朝廷所疑，又懼桓氏失職，桓石虔復有沔陽之功，慮其驍猛，在形勝之地，終或難制，乃以桓石民為荊州，改桓伊于中流，石虔為豫州。既以三桓據三州，彼此無恐，各得所任。其經遠無競，類皆如此。

性好音樂，自弟萬喪，十年不聽音樂。及登臺輔，期喪不廢樂。王坦之書喻之，不從，衣冠效之，遂以成俗。又于土山營墅，樓館林竹甚盛，每攜中外子侄往來游集，肴饌亦屢費百金，世頗以此譏焉，而安殊不以屑意。常疑劉牢之既不可獨任，又知王味之不宜專城。牢之既以亂終，而味之亦以貪敗，由是識者服其知人。

時會稽王道子專權，而奸諂頗相扇構，安出鎮廣陵之步丘，築壘曰新城以避之。帝出祖于西池，獻觴賦詩焉。安雖受朝寄，然東山之志始末不渝，每形於言色。及鎮新城，盡室而行，造泛海之裝，欲須經略粗定，自江道還東。雅志未就，遂遇疾篤。上疏請量宜旋旆，並召子征虜將軍琰解甲息徒，命龍驤將軍硃序進據洛陽，前鋒都督玄抗威彭沛，委以董督。若二賊假延，來年水生，東西齊舉。詔遣侍中慰勞，遂還都。聞當輿入西州門，自以本志不遂，深自慨失，因悵然謂所親曰：「昔桓溫在時，吾常懼不全。忽夢乘溫輿行十六里，見一白雞而止。乘溫輿者，代其位也。十六里，止今十六年矣。白雞主酉，今太歲在酉，吾病殆不起乎！」乃上疏遜位，詔遣侍中、尚書喻旨。先是，安發石頭，金鼓忽破，又語未嘗謬，而忽一誤，眾亦怪異之。尋薨，時年六十六。帝三日臨於朝堂，賜東園秘器、朝服一具、衣一襲、錢百萬、布千匹、蠟五百斤，贈太傅，諡曰**文靖**。以無下舍，詔府中備凶儀。及葬，加殊禮，依大司馬桓溫故事。又以平苻堅勳，更封廬陵郡公。
# 司馬道子

**會稽文孝王司馬道子**，字**道子**，河內溫人，晉簡文帝少子也，母曰孝武文李太后。以興寧二年生，遙封琅邪王，實攝會稽國政。年未總角爲太傅謝安所重，安薨，有詔領揚州刺史，道子雖辭其爵而領其實。孝武帝每與之宴樂甚歡，政事皆付道子，群小咸集門下，朝官樹立，多由其意也。嘗遇桓玄於途，加以輕侮，遂爲玄所不齒。道子在府，營造窮極奢侈，帝幸其邸，謂之太過，竟不聽。小人善媚者，無論門第，皆得提拔。久之，帝意乃不平，惟恃太妃恩寵道子，不敢加廢，道子由是意更肆矣。

孝武崩，安帝踐祚，國家內外眾事，動靜悉諮之。道子乃付政於近臣王國寶，自退帷後。國寶奸孽，勢傾臺府，兗州刺史王恭興兵清側。道子懼，收國寶、國寶弟緒，并其黨皆斬之以謝天下。恭乃罷兵。道子以恭擁兵自重，甚患之，引宗室司馬尚之、會稽王世子元顯爲參謀，圖滅王恭，恭知之，復舉兵向京，時荊州刺史殷仲堪、豫州刺史庾楷、廣州刺史桓玄并應其舉。道子委軍元顯，討平王恭，每日醉酒而已。恭既平，其子元顯位居元功，賞賜百般，權勢益重。隆安三年，道子有疾，元顯乃陰去其職，官以虛位，道子時在醉鄉，混沌不知，及醒，悔之不及。尋進侍中、太傅。及桓玄反，元顯討逆不利，於是並其六子皆為玄害之。道子亦以酣醉怠政，流徙安城郡，御史杜竹林竟承玄旨鴆殺之，年三十九，諡曰文孝。恭帝義熙元年，詔以臨川王子司馬修之襲道子爵。

* 〔唐〕房玄齡等撰《晉書卷六十四》
# 司馬尚之

**譙忠王司馬尚之**，字**伯道**。河內溫人也，晉第八世譙王。司馬宣王弟進之裔。

初，尚之父恬鎮京口。尚之爲振威將軍、相廣陵。會王國寶就誅，尚之活其黨。會稽王司馬道子憚其勢，尚之是從，遂爲之心腹。兗州王恭振威朝廷，惟尚之、道子陰謀圖之，尚之廣置耳目於外，恭不之堪，隆安二年，恭與庾楷、桓玄、殷仲堪等興兵。楷敗於尚之，走桓玄。尚之遂領楷爵，勢傾朝廷，人莫強焉。隆安五年，亂賊孫恩至丹徒，尚之入衛京都。司馬元顯居攝，亦倚仗之。尚之以權自重，輕元顯，或令出兵，尚之辭以力不足。元顯由是深銜之。及桓玄反，元顯命尚之爲先鋒討之，玄至姑蘇，潰尚之眾。尚之走脫，旋縛於玄，玄害之建康。薨。

## 據

* 房玄齡《晉書》
# 劉毅希樂

**劉毅**字**希樂**，晉彭城沛人也。曾祖距，廣陵相。叔父鎮，左光祿大夫。

毅少有大志，仕為州從事。桓玄篡位，與劉裕等起義兵。元既西走，毅等追及，戰於崢嶸洲。毅乘風縱火，盡銳爭先，元大潰。及元死，桓振、桓謙復聚眾毅。皆討平之，以為都督豫州揚州之淮南歷陽廬江安豐五郡諸軍事、豫州刺史。以匡復功，封南平郡開國公，何無忌為盧循所敗，賊軍乘勝而進。朝議欲奉乘輿北就劉裕，會毅將率軍南征，裕遣毅從弟藩往止之。毅大怒，以舟師二萬，與賊戰，敗降，為後將軍，江州都督，俄進為荊州刺史。

毅至江陵，乃輒取江州兵及豫州西府文武萬餘，留而不遣，又告疾困，請藩為副。劉裕以毅貳於己，乃奏之。安帝自率眾討毅，毅眾散，自北門單騎而走，去江陵二十里而縊。毅兄模奔於襄陽，魯宗之斬之。

## 據

* 《晉書·劉毅傳》
# 夏武烈帝

| 夏武烈帝 |
| --- |
| **名諱** | **赫連勃勃** |
| **生卒** | 建元十七年至真興七年 |
| **在位** | 龍升九年至真興七年 |
| **政權** | 胡夏 |
| **廟號** | 世祖 |
| **諡號** | 武烈皇帝 |
| **陵墓** | 嘉平陵 |
| **先君** | 無 |
| **嗣君** | 子夏皇帝昌 |
| 年號 |
| 龍昇、鳳翔、昌武、真興 |

**夏世祖武烈皇帝**，姓**赫連**，諱**勃勃**，字屈孑，本姓劉，匈奴鐵弗部人，南單于之裔也。父衛辰，為鐵弗之酋，受前秦封，為西單于，督攝河西諸部。

會苻氏之亂，中原板蕩，魏道武帝拓跋珪興兵討衛辰，衛辰敗歿，部眾離散。勃勃亡奔叱干部，部酋太悉伏初納之。未幾，魏帝索勃勃甚急，悉伏懼，執送于魏。勃勃宗人營救，得脫，遂奔後秦，匿於部酋沒弈干所。弈干以其壯貌，乃以女妻之。勃勃身長八尺五寸，腰帶十圍，風儀魁偉，性辯慧。後秦文桓帝姚興見而奇之，甚加禮敬，拜驍騎將軍，使監雜虜。

及秦、魏通好，勃勃潛懷怨望。東晉義熙三年（丁未，暨西元四〇七年），於高平川襲殺岳父弈干，盡併其眾。自以夏后氏之苗裔，建國號曰「大夏」，自立為天王、大單于，紀元龍昇，署置百官。

龍昇七年（癸丑，暨四一三年），始姓赫連氏，言其徽赫與天相連。其性兇悍，嗜殺戮，然雄略過人，善用奇兵。屢引游騎侵擾秦疆，關中為之騷動。

義熙十三年（丁巳，暨四一七年），晉太尉劉裕帥師伐秦，陷長安。明年，裕東還，留子劉義真鎮之。勃勃聞關中空虛，乃率眾南向。時長安守備渙散，遂為所據。冬十一月，勃勃僭即皇帝位於灞上，改元昌武。尋還都統萬城，留太子璝等鎮長安。

初，以叱干阿利為將作大匠，發夷夏十萬人築統萬城。勃勃自言：「朕方統一天下，君臨萬邦，可以統萬為名。」其城蒸土為之，工役嚴酷，錐入寸餘，輒殺作者而實之。城成，宮殿壯麗，乃勒石城南，以頌功德。

真興七年八月，疾篤，崩于永安宮。太子昌嗣位，諡曰武烈皇帝，廟號世祖。昌發二百里內二萬五千民，於統萬西十五里鑿嘉平陵以葬。其制度極侈，陵上起殿堂，擬統萬宮室，飾以珠玉金寶。既成，焚之，以送父靈。

## 家屬

* 父：夏太祖桓皇帝 劉衛辰
* 母：桓文皇后 苻氏
* 后妃
	+ 皇后 梁氏
	+ 夫人 沒弈于之女
* 子女
	+ 子：太子 璝，後為倫所害。
	+ 子：陽平公 延
	+ 子：太原公 昌，後嗣位。
	+ 子：酒泉公 倫
	+ 子：平原公 定，後嗣位。
	+ 子：河南公 滿
	+ 子：中山公 安
	+ 子：助興
	+ 子：謂以代
	+ 子：上谷公 社干
	+ 子：廣陽公 度洛孤
	+ 子：丹陽公 烏視拔
	+ 子：武陵公 禿骨
	+ 女：赫連皇后，適魏太武帝拓跋燾。
	+ 女：二人，皆為魏太武帝之昭儀。

## 據
# 陳郡謝氏

**陳郡謝氏**，申之後也。周宣王時，以王舅封於謝城。楚亡申，乃因地為氏。魏時，謝纘遷陳郡陽夏，為始祖。

南渡初，嘗求婚於琅邪諸葛氏，不得。謝萬刺豫州，始稍興。淝水之戰，謝安破秦兵，救江山於危亡，始列甲姓，與琅邪王氏齊名。梁末，與王氏並拒婚於侯景，子弟被禍，始弱。

唐陳元光治漳，奉安為廣惠王，至今仍為閩人神，傳於閩南、溫、臺等處。

東山絲竹圖，謝氏榮華於此一窺
## 名士

* 謝安
* 謝玄
* 謝萬
* 謝鯤
* 謝尚
* 謝道韞
* 謝朓
* 謝靈運
* 謝惠連
# 神仙傳

《**神仙傳**》者，繼《列仙傳》後之仙傳集也，爲晉葛洪士所撰，世傳神仙事，以證其真實。書中多述求道者修道之方，云求道者需依明師之真理；信師從師，乃通羣心厲與試。書亦言云云祕方，乃求道者成仙之所恃也。《神仙傳》原書亡於元，明有《廣叢書漢魏》、《晉毛本》二輯本。

## 卷目

### 卷一

```
廣成子
若士
沈文泰
彭祖
白石生
黃山君
鳳綱
```

### 卷二

```
皇初平
呂恭
沈建
華子期
樂子長
衛叔卿
魏伯陽
```

### 卷三

```
沈羲
陳世安
李八伯
李阿
王遠
伯山甫
```

### 卷四

```
墨子
劉政
孫博
班孟
玉子
天門子
九靈子
北極子
絕洞子
太陽子
太陽女
太陰女
太玄女
南極子
黃盧子
```

### 卷五

```
馬鳴生
陰長生
茅君
張道陵
欒巴
```

### 卷六

```
淮南王
李少君
王真
陳長
劉綱
樊夫人
東陵聖母
孔元
王烈
涉正
焦先
孫登
```

### 卷七

```
東郭延
靈壽光
劉京
嚴青
帛和
趙瞿
宮嵩
容成公
董仲君
倩平吉
王仲都
程偉妻
薊子訓
```

### 卷八

```
葛玄
左慈
王遙
陳永伯
太山老父
巫炎
河上公
劉根
```

### 卷九

```
壺公
尹軌
介象
```

### 卷十

```
董奉
李根
李意期
王興
黃敬
魯女生
甘始
封君達
```

|  |  |
| --- | --- |
|
 | 美辭妙篇，具錄於**維基文庫︰神仙傳** |
# 晉廢帝

| 晉廢帝 |
| --- |
| **名諱** | **司馬奕** |
| **生卒** | 咸康八年至太元十一年 |
| **在位** | 興寧三年至太和六年 |
| **政權** | 晉朝 |
| **先君** | 兄晉哀帝 |
| **嗣君** | 叔祖晉簡文帝 |
| 年號 |
| 太和 |

**晉廢帝海西公**諱**奕**，字**延齡**，成帝子，哀帝母弟也。晉朝皇帝。初封東海王，哀帝崩，太后迎帝嗣位。桓溫枋頭之敗，欲立威於朝，乃詣建康。諷太后廢帝為東海王，後降海西公。在位六年，徙居吳，孝武帝太元十一年卒。

## 據

* 房玄齡《晉書》
# 江州

江州別解，宜閱釋義。
宋江潯陽樓反詩
**江州**，即今江西省九江市也。始置於東晉，時轄境之廣，幾盡豫章全域。歷南朝割削，其境漸蹙。梁元帝為湘東王時，嘗出刺江州。

唐興，因大江貫境而復置。其名浸聞於世，良由元和十年，白居易之謫也。時白公為司馬，感於潯陽江上，遂作《琵琶行》，於是江州之名大著。至於《水滸》所載，宋江醉題反詩於潯陽樓，亦此地也。
# 京兆尹

**京兆尹**，當一郡，以其地在京師，特名京兆尹。秦時稱內史。漢高皇帝二年，置渭南郡於此。旋罷。漢武帝太初元年更為京兆尹。後漢時，所轄十縣。隸司隸。三國屬魏。至晉改稱郡。隸雍州。九縣，戶四萬。後魏因之稱郡。八縣。至隋大業三年，復為京兆尹。縣二十二。戶三十萬八千四百九十九。唐改京兆府。二十二縣。旋改雍州。天授元年，復為京兆郡。開元元年，為京兆府。縣二十三。天寶中，口一百九十六萬七千一百。本郡有士族韋氏、杜氏、王氏。

## 縣

* 長安縣，都城。
* 新豐縣，驪山在此縣。有溫湯。
* 船司空縣，後省入華陰。
* 藍田縣，後魏嘗省入霸城，旋復置。
* 華陰縣，後漢屬弘農郡。
* 鄭縣
* 湖縣
* 奉明縣，省。
* 霸陵縣，後改霸城。
* 杜陵縣，後改杜城，後魏時改曰杜。
* 下邽縣，省。
* 南陵縣。

以上前漢十二縣。華陰至後漢改屬弘農郡。

* 商縣:本弘農郡所轄，後漢改屬。
* 上雒縣，雒水源此。
* 陽陵縣，元屬馮翊郡。
* 長陵縣，元屬馮翊郡。
* 高陸縣，大業初改曰高陵。
* 萬年縣，故櫟陽縣。開皇三年，嘗改曰大興縣。
* 山北縣，
* 陰槃縣，元屬安定郡。
* 鄠縣，元屬右扶風，改隸始平郡，復析始平置此縣。

## 據

* 《漢書卷二十八上》
* 《晉書卷十四》
* 《魏書卷百〇六下》
* 《隋書卷二十九》
* 《舊唐書卷三十八》
# 苻雄

**苻雄**，字**元才**，前秦丞相，宣昭帝即位，追諡**文桓皇帝**。

雄乃洪季子，少善兵書，多謀略，好施下士，便弓馬，有政術。兄健即位，封**東海王**。為佐命元勛，權侔人主。而謙恭奉法。健常曰：元才吾姬旦也。及卒，健哭之嘔血，曰：天不欲吾定四海耶，何奪元才之速也。贈**魏王**，諡**敬武**。及子堅稱尊，追諡文桓帝。

## 據

* 《晉書》卷一百十二 載記第十二
# 鄧至

**鄧至**者，南北朝白水羌之國也。

居西涼州界，世為羌豪，因地名號，自稱鄧至。其地自亭街以東，平武以西，汶嶺以北，宕昌以南，士風習俗，亦與宕昌同。世號持節、平北將軍、西涼州刺史。宋文帝時，其長象屈耽遣使獻馬。有像舒治者世為白水酋帥，乃自稱王焉。像舒治遣使內附，魏孝文帝拜龍驤將軍、鄧至王。梁武帝天監元年，詔以鄧至王象舒彭為督西涼州諸軍事，進號安北將軍。五年，舒彭遣使獻黃耆四百斤，馬四匹。其俗呼帽曰突何。宇文泰命章武公導率兵送使冊封。

## 據

* 《南史·卷七十九 列傳第六十九》
* 《北史·卷九十六 列傳第八十四》
# 張祚

| 前涼威王 |
| --- |
| **名諱** | **張祚** |
| **生卒** | 建興十五年至和平二年 |
| **在位** | 建興四十一年 至 和平二年 |
| **政權** | 涼 |
| **諡號** | 威 |
| **先君** | 前涼哀王耀靈 |
| **嗣君** | 前涼沖王玄靚 |
| 年號 |
| 和平 |

**張祚**，字**太伯**，駿庶長子也。張祚既立，自稱大都督、大將軍、涼州牧、涼公，淫暴不道，建興四十二年，張祚稱帝位，建元和平，在位三年，為其族人張瓘所殺。

## 據

* 《晉書·卷八十六 列傳第五十六》
# 宇文部

**宇文部**，晉時東部鮮卑之部落也。

史稱其先出自炎帝神農氏，為黃帝所滅，子孫遁居朔野。有葛烏菟者，雄武多算略，鮮卑慕之，奉以為主。遂總十二部落，世為大人。其後普回，因狩得玉璽三紐。有文曰：皇帝璽。普回異之，以為天授。其俗謂天曰宇，因號宇文，並以為氏焉。普回子莫那，自陰山南徙，始居遼西。傳至宇文莫槐，虐用其民，為部人所殺，更立其弟普撥為大人。普撥死，子丘不勤立。丘不勤死，子莫珪立。部眾強盛，自稱單于，塞外諸部咸畏憚之。莫珪死，子遜昵延（悉獨官）立，率眾與慕容廆相攻。遜昵延死，子乞得龜立，別部人逸豆歸（俟豆歸）殺乞得龜而自立，為慕容皝所敗。逸豆歸遠遁漠北，遂奔高句麗，皝徙其部眾五千余落於昌黎。

## 據

* 《魏書·卷一百三 列傳第九十一》
# 段勤

**段勤**，遼西段部鮮卑人，末波之子也。

三五〇年正月，冉閔更後趙國號曰衛，易姓李氏，大赦，改元青龍。建義將軍段勤據黎陽，段龕據陳留，姚弋仲據灄頭，蒲洪據枋頭，眾各數萬，不附於閔。段勤、張賀度、劉國、靳豚會於昌城，將功鄴。冉閔自將擊之，戰於蒼亭，賀度等大敗，死者二萬八千人，追斬靳豚於陰安，盡俘其眾而歸。

三五二年，冉閔既克襄國，因遊食常山、中山諸郡。趙立義將軍段勤聚胡、羯萬人保據繹幕，自稱趙帝。四月，燕王慕容儁遣慕容恪等擊魏，慕容霸等擊勤。慕容霸軍至繹幕，段勤與弟思聰舉城降。三五九年，前燕殺段勤。

## 據

* 《資治通鑑》
# 劉顯

**劉顯**，後趙之將也。

三五一年，趙王祗使其將劉顯帥眾七萬攻鄴，軍於明光宮，去鄴二十三里。魏主閔悉眾出戰，大破顯軍，追奔至陽平，斬首三萬余級。顯懼，密使請降，求殺祗以自效，閔乃引歸。劉顯弒趙王祗及其丞相樂安王炳、太宰趙庶等十余人，傳首於鄴。驃騎將軍石寧奔柏人。魏主閔焚祗首於通衢，拜顯上大將軍、大單于、冀州牧。七月，劉顯復引兵攻鄴，魏主閔擊敗之。顯還，稱帝於襄國。

三五二年，劉顯攻常山，魏主閔留大將軍蔣幹使輔太子智守鄴，自將八千騎救之。顯大司馬清河王寧以棗強降魏。閔擊顯，敗之，追奔至襄國。顯大將軍曹伏駒開門納閔，閔殺顯及其公卿已下百余人，焚襄國宮室，遷其民於鄴。

## 據

* 《資治通鑑》晉紀
# 張玄靚

| 前涼沖王 |
| --- |
| **名諱** | **張玄靚** |
| **生卒** | 建興三十八年至升平七年 |
| **在位** | 建興四十三年 至 升平七年 |
| **政權** | 涼 |
| **諡號** | 沖 |
| **先君** | 前涼威王祚 |
| **嗣君** | 前涼悼王天錫 |
| 年號 |
| 建興、升平 |

**張玄靚**，字**元安**，重華子也。伯父祚被殺，其被立為涼州牧、**涼王**。建興四十九年，奉晉升平年號，晉授玄靚為大都督隴右諸軍事、護羌校尉、涼州刺史，**西平公**。季父天錫專政，在位九年，為其所害。

## 據

* 《晉書·卷八十六 列傳第五十六》
# 李歆

**李歆**，字**士業**，晉隴西狄道人也，自稱大都督、大將軍、護羌校尉、涼州牧、涼公，號年嘉興元年。父暠，私署大都督、大將軍、護羌校尉、秦涼二州牧、涼公。歆大破沮渠蒙遜於鮮支澗，獲七千餘級。遣使朝貢。

聞蒙遜南伐乞伏，乃起兵攻張掖。其母尹氏謂歆曰：「汝新造之國，地狹民希，蒙遜驍武，汝非其敵。吾觀其數年以來，經謀規略，有兼并之志，且天時人事，似欲歸之。度德量力，春秋之義。先王遺令『深慎兵戰，保境寧民，俟時而動』，言猶在耳，奈何忘之。汝必行也，非唯師敗，國亦亡矣。」歆不從，遂率步騎三萬東伐，次于都瀆澗。蒙遜自浩舋拒歆，戰于懷城，為蒙遜所敗。左右勸歆還酒泉，歆曰：「吾違太后明敕，遠取敗辱，不殺此胡，復何面目見吾母也！」勒眾復戰，敗于蓼泉，為蒙遜所殺，蒙遜遂克酒泉。

歆之未敗，有一大蛇從南門而入，至歆恭德殿前，有雙雉飛出；宮內通街大樹上有烏鵲爭巢，鵲為烏所殺。敦煌父老令狐熾夢一白頭公帢衣，而謂曰：「南風動，吹長木。胡桐椎，不中轂。」言訖，忽然不見。歆小字桐椎，至是而亡。

## 據

* 《魏書／列傳　凡九十二卷／卷九十九　列傳第八十七／私署涼王李暠　子歆　恂》
# 慕容顗

**慕容顗**，西燕之主也。顗為宜都王桓之子，三八六年二月，左將軍韓延殺威帝，立段隨為燕王。三月，僕射慕容恒、尚書慕容永殺隨，立顗為燕王，改元建明，帥鮮卑男女四十余萬口去長安而東。恒弟護軍將軍韜誘顗，殺之於臨晉，恒怒，舍韜去。永與武衛將軍刁雲帥眾攻韜，韜敗，奔恒營。恒立威帝之子瑤為帝。

## 據

* 《資治通鑑》晉紀
# 渭南市

渭南市行政區劃圖
**渭南市**，屬陜西省，地處陜渭河平原之東，似陜之東大門，古稱「三秦要道，八省通衢」。方一万三千一百六十回平方千米，民五百六大萬余，為陜次大之市，轄二區七縣二縣級市，為臨渭區，華州區，大荔，富平，白水，潼關，蒲城，澄城，合陽及韓城市，華陰市。

字聖倉頡，酒聖杜康，隋文帝楊堅、煬帝楊廣，唐詩王白居易，宋名相寇準，民國革命家井勿幕、名將楊虎城，中共革命家習仲勛、領導人習近平皆出此地。

## 它典
# 太和 (後趙)

**太和**為十六國後趙之時明帝石勒之年號。始於公元三二八年二月，止於三三〇年八月，凡三年。

## 大事

## 生

## 卒

* 三年，祖約

## 紀年

| 太和 | 元年 | 二年 | 三年 |
| --- | --- | --- | --- |
| **公曆** | 三二八年 | 三二九年 | 三三〇年 |
| **干支** | 戊子 | 己丑 | 庚寅 |
| 晉 | 咸和三年 | 四年 | 五年 |
| 漢趙 | 光初十一年 | 十二年 |  |
| 前涼 | 建興十六年 | 十七年 | 十八年 |
| 成漢 | 玉衡十八年 | 十九年 | 二十年 |

|  |  |  |
| --- | --- | --- |
| - | 後趙年號 | 下 建平 |
# 石祗

| 後趙新興王 |
| --- |
| **名諱** | **石祗** |
| **生卒** | 不詳至永寧二年 |
| **在位** | 永寧元年 至 永寧二年 |
| **政權** | 趙 |
| **先君** | 趙皇帝鑑 |
| **嗣君** | 魏皇帝冉閔 |
| 年號 |
| 永寧 |

**石祗**，武帝庶子也，封新興王。石鑑為冉閔所殺，祗稱尊號於襄國，改元永寧，為冉閔所攻，去帝號，改稱趙王。乞師於慕容儁及姚弋仲，敗閔軍，立一年，為其將劉顯所殺，後趙滅亡。

## 據

* 《晉書·卷一百七 載記第七》
# 段末波

**段末波**，晉書作**末杯**、通鑑作**末柸**，遼西段部鮮卑人，就六眷從弟也。

就六眷與弟匹磾、從弟末波等率五萬餘騎圍石勒於襄國。勒登城望之，見將士皆釋仗寢臥，無警備之意，勒因其懈怠，選募勇健，穿城突出，直衝末波，生禽之。置之座上，與飲宴盡歡，約為父子，盟誓而遣之。末波既得免，就六眷等遂攝軍而還，不復報浚，歸於遼西。自此以後，末波常不敢南向溲焉，人問其故，末波曰：「吾父在南。」其感勒不害己也如此。就六眷卒，其子幼弱，匹磾與劉琨世子群奔喪。匹磾陰卷甲而往，欲殺其從叔涉復辰、羽鱗及末波而奪其國。末波等知之，遣軍逆擊，匹磾、劉群為末波所獲。匹磾走還薊，懼琨禽己，請琨宴會，因執而害之。匹磾既殺劉琨，與羽鱗、末波自相攻擊，部眾乖離。欲擁其眾徙保上谷，阻軍都之險，以拒末波等。平文帝聞之，陰嚴精騎將擊之。匹磾恐懼，南奔樂陵。後石勒遣石虎擊段文鴦於樂陵，破之，生擒文鴦。匹磾遂率其屬及諸塢壁降於石勒。末波自稱幽州刺史，屯遼西。末波卒，國人立日陸眷孫護遼為主。

## 據

* 《魏書·卷一百三 列傳第九十一》
# 羊

綿羊
**羊**者，草食之畜，隸牛科羊亞科羊族。天地之所生，草木之所養也。其毛可為衣，其乳可為食，其肉可為膳，其皮可為蓋，其角可為器。故古以羊祭祀，以敬崇天地。羊有白、黑、黃、紫之色，有角、無角之異。

羊有山羊、野羊二類，山羊者居高而峻，野羊者居平而遠也。羊之形態各異，而其本性一也。蓋性溫順，不與他物爭鬥，而喜群居。

羊之所居，多在山川之間，或牧於平原。羊能辨人之聲音，聞其主人之呼，則應而往。羊亦能識人之情意，見其主人之喜怒，則知所進退。是以羊為人所愛，而人亦為羊所依。

| 十二生肖 |
| --- |
| 鼠 | 牛 | 虎 | 兔 | 龍 | 蛇 | 馬 | 羊 | 猴 | 雞 | 狗 | 豬 |
# 段業

**段業**，京兆人，北涼之君也。

段業初為後涼呂光參軍。太安三年，光與群寮宴，語及政事，段業曰：「明公用法太峻。」光曰：「吳起無恩而楚強，商鞅嚴刑而秦興。」業曰：「起喪其身，鞅亡其家，皆殘酷之致也。明公方開建大業，景行堯、舜，猶懼不濟；乃慕起、鞅之為治，豈此州士女所望哉！」光改容謝之。

龍飛元年，三河王呂光即天王位，國號大涼，以著作郎段業等五人為尚書。龍飛二年，沮渠男成進攻建康，遣使說建康太守段業曰：「呂氏政衰，權臣擅命，刑殺無常，人無容處。一州之地，叛者相望，瓦解之形昭然在目，百姓嗷然無所依附。府君奈何以蓋世之才，欲立忠於垂亡之國。男成等既唱大義，欲屈府君撫臨鄙州，使塗炭之餘，蒙來蘇之惠，何如？」業不從。相持二旬，外救不至，郡人高逵、史惠等勸業從男成之請。業素與後涼侍中房晷、仆射王詳不平，懼不自安，乃許之。男成等推業為大都督、龍驤大將軍、涼州牧、建康公，改元神璽。以男成為輔國將軍，委以軍國之任。蒙遜帥眾歸業，業以蒙遜為鎮西將軍。光命太原公纂將兵討業，不克。

神璽二年，段業使沮渠蒙遜攻西郡，執太守呂純以歸。於是晉昌太守王德、敦煌太守趙郡孟敏皆以郡降業。業封蒙遜為臨池侯，以德為酒泉太守，敏為沙州刺史。後涼常山公弘鎮張掖，段業使沮渠男成及王德攻之。弘引兵棄張掖東走，段業徙治張掖，將追擊弘。沮渠蒙遜諫曰：「歸師勿遏，窮寇勿追，此兵家之戒也。」業不從，大敗而還，賴蒙遜以免。業城西安，以其將臧莫孩為太守。蒙遜曰：「莫孩勇而無謀，知進不知退；此乃為之築冢，非築城也！」業不從，莫孩尋為呂纂所破。

神璽三年，段業即涼王位，改元天璽；以沮渠蒙遜為尚書左丞，梁中庸為右丞。後涼太子紹、太原公纂將兵伐北涼，北涼王業求救於武威王烏孤，烏孤遣驃騎大將軍利鹿孤及楊軌救之。業將戰，沮渠蒙遜諫曰：「楊軌恃鮮卑之強，有窺窬之誌，紹、纂深入，置兵死地，不可敵也。今不戰則有泰山之安，戰則有累卵之危。」業從之，按兵不戰。紹、纂引兵歸。

天璽三年，業憚沮渠蒙遜勇略，欲遠之，蒙遜亦深自晦匿。業以門下侍郎馬權代蒙遜為張掖太守；權素豪雋，為業所親重，常輕侮蒙遜。蒙遜譖之於業曰：「天下不足慮，惟當憂馬權耳。」業遂殺權。蒙遜乃求為西安太守，業喜其出外，許之。

蒙遜與男成約同祭蘭門山，而陰使司馬許鹹告業曰：「男成欲以取假日為亂，若求祭蘭門山，臣言驗矣。」至期，果然。業收男成賜死。男成曰：「蒙遜先與臣謀反，臣以兄弟之故，隱而不言。今以臣在，恐部眾不從，故約臣祭山而反誣臣，其意欲王之殺臣也。乞詐言臣死，暴臣罪 惡，蒙遜必反，臣然後奉王命而討之，無不克矣。」業不聽，殺之。蒙遜泣告眾曰：「男成忠於段王，而段王無故枉殺之，諸君能為報仇乎？且始者共立段王，欲以安眾耳；今州土紛亂，非段王所能濟也。」男成素得眾心，眾皆憤泣爭奮，比至氐池，眾逾一萬；鎮軍將軍臧莫孩率所部降之，羌、胡多起兵應蒙遜者。蒙遜進逼侯塢。業先疑右將軍田昂，囚之；至是召昂，謝而赦之，使與武衛將軍梁中庸共討蒙遜。別將王豐孫言於業曰：「西平諸田，世有反者，昂貌恭而心險，不可信也。」業曰：「吾疑之久矣；但非昂無可以討蒙遜者。」昂至侯塢，率騎五百降於蒙遜，業軍遂潰，中庸亦詣蒙遜降。

五月，蒙遜至張掖，田昂兄子承愛斬關內之，業左右皆散。蒙遜至，業謂蒙遜曰：「孤孑然一己，為君家所推，願丐余命，使得東還與妻子相見。」蒙遜斬之。業，儒素長者，無他權略，威禁不行，群下擅命，尤信蔔筮、巫覡，故至於敗。

## 據

* 《資治通鑑》卷一百九至卷一百一十二
# 潁川陳氏

**潁川陳氏**，士族也。陳公族。胡公之苗裔。漢大將軍掾、文范先生陳寔，潁川人也。寔孫忠。忠孫凖。凖孫達，永嘉之亂南徙。爲晉吳郡長城縣令。因家焉。達九世孫文讃。文讃子陳高祖武皇帝霸先、始興昭烈王道譚、南康忠壯王休先。霸先立國於金陵。至後主叔寶而亡於隋。唐世入相三人。曰叔達、希列、夷行。

## 房支

* 陳寔之長子大鴻臚陳紀之子陳群，封潁陰候。
* 陳寔之第四子諶之曾孫準，封廣陵公。
	+ 準第二子匡，匡子達，徙吳郡長城。

## 據

* 《新唐書·表第十一下》
* 《新唐書宰相世系表集校》
# 昭明太子

昭明太子像
**昭明太子**諱**統**字**德施**，小字**維摩**。梁武帝長子也。母貴嬪丁氏。南齊時生於襄陽。天監元年十一月，立爲太子。中大通三年。太子薨。年三十一。武帝加謚曰昭明。太子性仁孝，頗能文，儒佛兼通。集古今嘉文為《文選》，顯於後世。五子，第三子詧據江陵自立。是為梁宣帝。宣帝即位，追太子為**高宗昭明皇帝**。入唐，子孫皆列顯貴，蘭陵蕭氏，多出太子之裔。

## 據

* 《梁書》卷八
* 《南史》卷五十三
# 陳廢帝

| 陳廢帝 |
| --- |
| **名諱** | **陳伯宗** |
| **生卒** | 承聖三年至太建二年 |
| **在位** | 天康元年至光大二年 |
| **政權** | 南陳 |
| **先君** | 父陳文帝 |
| **嗣君** | 叔父陳宣帝 |
| 年號 |
| 光大 |

**陳廢帝**諱**伯宗**，字**奉業**，小字**藥王**，文帝長子也。南陳皇帝。文帝崩，即皇帝位，仁弱無人君之器。政刑皆歸冢宰。安成王頊僭太后稱文帝遺志而廢之。在位二年。太建二年卒，時年十九。

## 據

* 姚思廉《陳書》
# 魏靈皇后

胡太后像
**魏靈皇后胡氏**，安定臨涇人，司徒國珍女也，母皇甫氏。

## 母以子貴

京兆山北縣有趙胡者，善於卜相，國珍問之，胡云：「賢女有大貴之表，方為天地母，生天地主，勿過三人知也。」后姑為尼，頗能講道。宣武初，入講禁中。積歲，諷左右稱后有姿行。魏宣武帝聞之，乃召入掖庭，為充華世婦。而椒庭之中，以國舊制，相與祈祝，皆願生諸王、公主，不願生太子。唯后每稱：「夫人等言，何緣畏一身之死而令皇家不育塚嫡也？」

明帝在孕，同列猶以故事相恐，勸為諸計。后固意確然，幽夜獨誓，但使所懷是男，次第當長子，子生，身死不辭。既誕明帝，進為充華嬪。先是，宣武頻喪皇子，自以年長，深加慎護，為擇乳保，皆取良家宜子者，養于別宮，皇后及充華皆莫得而撫視焉。

## 哲婦臨朝

及明帝踐阼，尊后為皇太妃，後尊為皇太后臨朝聽政，猶曰殿下，下令行事。后改令稱詔，群臣上書曰「陛下」，自稱曰「朕」。太后以明帝沖幼，未堪親祭，欲傍《周禮》夫人與君交獻之義，代行祭禮。禮官博議以為不可，而太后欲以幃幔自鄣，觀三公行事。重問侍中崔光，光便據漢和熹鄧后薦祭故事。太后大悅，遂攝行初祀。太后性聰悟，多才藝，姑既為尼，幼相依託，略得佛經大義。親覽萬機，手筆斷決。幸西林園法流堂，命侍臣射，不能者罰之。又自射針孔，中之，大悅，賜左右布帛有差。

先是，太后敕造申訟車，時御焉。出自雲龍大司馬門，從宮西北，入自千秋門，以納冤訟。又親策孝、秀、州郡計吏於朝堂。太后與明帝幸華林園，宴群臣於都亭曲水，令王公以下賦七言詩。太后詩曰：「化光造物含氣貞。」明帝詩曰：「恭己無為賴慈英。」王公以下賜帛有差。太后父薨，百僚表請公除，太后不許。尋幸永寧寺，觀建刹於九級之基，僧尼士女赴者數萬人。及改葬文昭高后，太后不欲令明帝主事，乃自為喪主。出至終寧陵，親奠遣事，還哭於太極殿，至於訖事，皆自主焉。后幸嵩高山，夫人、九嬪、公主以下從者數百人，升於頂中。廢諸淫祀，而胡天神不在其例。尋幸闕口溫水，登雞頭山，自射象牙簪，一發中之，敕示文武。

## 驕淫喪邦

時太后逼幸清河王懌，淫亂肆情，為天下所惡。領軍元叉、長秋卿劉騰等奉明帝于顯陽殿，幽太后于北宮，於禁中殺懌。其後太后從子都統僧敬與備身左右張車渠等數十人謀殺叉，復奉太后臨朝。事不克，僧敬坐徙邊，車渠等死，胡氏多免黜。後明帝朝太后于西林園，宴文武侍臣，飲至日夕，叉乃起至太后前自陳，外雲太后欲害己及騰。太后答云：「無此語。」遂至於極昏。太后乃起執明帝手下堂，言：「母子不聚久，今暮共一宿，諸大臣送我入。」太后與帝向東北小閣，左衛將軍奚康生謀殺叉不果。

自劉騰死，叉又寬怠，太后與明帝及高陽王雍為計，解叉領軍。太后復臨朝，大赦改元。自是朝政疏緩，威恩不立，天下牧守，所在貪婪。鄭儼汙亂宮掖，勢傾海內；李神軌、徐紇並見親侍，一二年中，位總禁要。手握王爵，輕重在心，宣淫於朝，為四方之所穢。文武解體，所在亂逆，土崩魚爛，由於此矣。僧敬又因聚集親族，遂涕泣諫曰：「陛下母儀海內，豈宜輕脫如此！」太后大怒，自是不召僧敬。內為朋黨，防弊耳目，明帝所親幸者，太后多以事害焉。有蜜多道人，能胡語，帝置於左右。太后慮其傳致消息，三月三日，于城南大巷中殺之，方懸賞募賊。又於禁中殺領左右、鴻臚少卿穀會、紹達，並帝所親也。母子之間，嫌隙屢起。鄭儼慮禍，乃與太后計，因潘嬪生女，妄言皇子，便大赦，為武泰元年，復陰行鴆毒。其年二月，明帝暴崩，乃奉潘嬪女，言太子即位。經數日，見人心已安，始言潘嬪本實生女，今宜更擇嗣君，遂立臨洮王子釗為主，年始二、三歲，天下愕然。

及爾朱榮稱兵渡河，太后盡召明帝六宮，皆令入道，太后亦自落發。榮遣騎拘送太后及幼主于河陰。太后對榮多所陳說，榮拂衣而起。太后及幼主並沈於河。太后妹馮翊君收瘞於雙靈寺。武帝時，始葬以后禮，而追加諡曰「**靈**」。

## 考據

* (齊) 魏收纂《魏書·巻十三》
# 西魏廢帝

| 西魏廢帝 |
| --- |
| **名諱** | **元欽** |
| **生卒** | 不詳 至廢帝三年 |
| **在位** | 廢帝元年至廢帝三年 |
| **政權** | 西魏 |
| **先君** | 父西魏文帝 |
| **嗣君** | 弟西魏恭帝 |

**西魏廢帝**，名**欽**，西魏文帝之長子也。

尚書元烈謀殺宇文泰，事覺，泰殺之。帝有怨言，密謀誅泰，事泄，泰遂廢帝。在位三年，尋弒之，立其弟廓。

## 據

* 李延壽《北史》
# 周明帝

| 周世宗明皇帝 |
| --- |
| **名諱** | **宇文毓** |
| **生卒** | 永熙三年至武成二年 |
| **在位** | 明帝元年至武成二年 |
| **政權** | 北周 |
| **廟號** | 世宗 |
| **諡號** | 明皇帝 |
| **先君** | 弟周孝閔皇帝 |
| **嗣君** | 弟周高祖武皇帝 |
| 年號 |
| 武成 |

**周世宗明皇帝**，姓宇文，諱**毓**，宇文泰長子，字**統萬突**。

宇文護廢周孝閔皇帝，迎帝立之。明帝三年以稱王不足以威天下，始稱皇帝，建年號武成。帝明敏有識量，宇文護憚之，遂進毒弒明帝。在位三年，廟號世宗，諡明。

## 據

* 《周書》
* 《北史》
# 歐陽紇

**歐陽紇**，字奉聖，潭州臨湘人也，梁大同四年生。父頠，陳大司空，陽山郡公。

除黃門侍郎、員外散騎常侍。累遷安遠將軍、衡州刺史。天嘉四年父卒，襲封陽山郡公，都督交廣等十九州諸軍事、廣州刺史，有幹略。善治南越，進號輕車將軍。太建元年據廣州叛，攻衡州，錢道戢與戰，卻紇。章昭達來伐，二年兵敗被擒，斬于建康。子詢以年幼免死，在唐官至銀青光祿大夫率更令，有書名。

## 家屬

* 父 歐陽頠
* 子 歐陽詢

## 註

## 據

* 姚思廉：《陳書·列傳九·歐陽頠子紇傳》
* 李延壽：《南史·列傳五十六·歐陽頠傳》
* 張懷瓘：《書斷》
# 健陀羅

**健陀羅**，古方國。又譯健馱邏、健馱羅、乾陀羅、乾陀衛、乾陀。其名甚古，按健陀羅本梵語，乾陀意香，羅謂陀羅，此云遍也，謂其地多香花，故又譯香遍國，又有持地、香行、香淨、香潔諸譯名。

## 地理

其國東西千餘里，南北八百餘里，南臨喀布爾河，西抵印度河，今阿富汗東，巴基斯坦之西北。都布路沙布邏，今之白沙瓦。距城東南數里，有大菩提樹，傳世尊悟道其下。
# 梁孝明帝

**梁孝明帝**，諱**巋**，字**仁遠**，宣帝第三子也。

宣帝崩，嗣位，機辯有文學，兼好內典。善於撫御，能得其下歡心。周武帝時為陳所敗，失江南諸郡。隋文帝受禪，巋來朝，文帝甚禮之，其女嫁隋晉王廣。隋罷江陵總管，得以專制其國，在位二十三年崩，謚孝明帝，廟號世宗。著有孝經周易義記、大小乘幽微。子琮嗣位。

## 據

* 《周書》卷四十八 列傳第四十
* 《隋書》卷七十九 列傳第四十四 外戚
# 永興 (魏明元帝)

**永興**為魏明元帝之年號，始於公元四〇九年，止於四一三年，凡五年。

## 大事

## 生

* 永興五年，尉元

## 卒

## 紀年

| 永興 | 元年 | 二年 | 三年 | 四年 | 五年 |
| --- | --- | --- | --- | --- | --- |
| 公元 | 四〇九年 | 四一〇年 | 四一一年 | 四一二年 | 四一三年 |
| 干支 | 己酉 | 庚戌 | 辛亥 | 壬子 | 癸丑 |
| 東晉 | 義熙五年 | 六年 | 七年 | 八年 | 九年 |
| 後秦 | 弘始十一年 | 十二年 | 十三年 | 十四年 | 十五年 |
| 西秦 | 更始元年 | 二年 | 三年 | 四年 永康元年 | 二年 |
| 北燕 | 太平元年 | 二年 | 三年 | 四年 | 五年 |
| 南涼 | 嘉平二年 | 三年 | 四年 | 五年 | 六年 |
| 西涼 | 建初五年 | 六年 | 七年 | 八年 | 九年 |
| 北涼 | 永安九年 | 十年 | 十一年 | 十二年 玄始元年 | 二年 |
| 夏 | 龍升三年 | 四年 | 五年 | 六年 | 七年 鳳翔元年 |

|  |  |  |
| --- | --- | --- |
| 繼 天賜 | 北魏年號 | 下 神瑞 |
# 魏孝莊帝

**魏孝莊帝**，名**子攸**，北魏獻文帝之孫，元勰第三子也。北魏皇帝。

初封長樂王，孝明帝暴崩，爾朱榮立之。榮為天柱大將軍、大丞相、太原王。賴榮武力，削平諸叛。元顥內逼，帝奔河內。顥敗走，孝莊還洛。懲榮河陰之變，因其入朝殺之，並其黨元天穆。榮從弟世隆、從子兆俱反，破洛陽。兆遷帝於晉陽，弒之，在位三年，太昌中謚孝莊，廟號敬宗，年號建義、永安。

## 據

* 魏收《魏書》
# 天統 (北齊)

**天統**為齊後主之年號，始於公元五六五年，止於五六九年，凡五年。

## 大事

## 生

* 天統四年，封德彝。

## 卒

* 天統三年，斛律金。

## 紀年

|  |  |  |  |  |  |
| --- | --- | --- | --- | --- | --- |
| 天統 | 元年 | 二年 | 三年 | 四年 | 五年 |
| 公元 | 五六五年 | 五六六年 | 五六七年 | 五六八年 | 五六九年 |
| 干支 | 乙酉 | 丙戌 | 丁亥 | 戊子 | 己丑 |
| 南陳 | 天嘉六年 | 七年 天康元年 | 光大元年 | 二年 | 太建元年 |
| 北周 | 保定五年 | 天和元年 | 二年 | 三年 | 四年 |
| 後梁 | 天保四年 | 五年 | 六年 | 七年 | 八年 |
| 新羅 | 開國十五年 | 十六年 | 十七年 | 十八年 大昌元年 | 二年 |

|  |  |  |
| --- | --- | --- |
| 繼 河清 | 北齊年號 | 下 武平 |
# 高保寧

**高保寧**，代人，北齊之將。武平末為營州刺史，鎮黃龍，夷夏重其威信。北齊亡，周武帝遣使招慰，不受敕書。范陽王紹義在突厥，保寧上表勸進。紹義署保寧為丞相，盧昌期據范陽起兵，保寧引紹義集夷夏兵救之，至潞河，知周將宇文神舉已克範陽，還據黃龍，竟不臣周。隋開皇三年，兵敗，為其下所殺。

## 據

* 《北齊書》卷四十一 列傳第三十三
# 嚈噠

**囐噠**國，大月氐之種類，在于闐之西，東去長安一萬百里。其王治拔底延城，蓋王舍城也。其城方十餘里。刑法、風俗，與突厥畧同。其俗又兄弟共娶一妻。夫無兄弟者，其妻戴一角帽；若有兄弟者，依其多少之數，更加帽角焉。其人兇悍，能戰鬭。于闐、安息等大小二十餘國，皆役屬之。

大統十二年，遣使獻其方物。魏廢帝二年，明帝二年，竝遣使來獻。後為突厥所破，部落分散，職貢遂絕。
# 褚淵

褚淵像
**褚淵**字**彥回**，陽翟人。父湛之，驃騎將軍，尚宋武帝女始安哀公主。

## 世譽才雋

宋、魏對峙圖
淵少有世譽，復尚文帝女南郡獻公主，姑姪二世相繼。拜駙馬都尉，除著作佐郎、太子洗馬、祕書丞。湛之卒，淵推財與弟，唯取書數千巻。襲爵都鄉侯，歷中書郎、司徒右長史、吏部郎。景和中，孝武帝女山陰公主淫恣，窺見淵而悅之，以白廢帝。廢帝召淵西上合宿十日，公主夜就之，備見逼迫，淵整身而立，從夕至曉，不為移志。公主謂曰：「君須髯如戟，何無丈夫意？」淵曰：「回雖不敏，何敢首為亂階。」

明帝即位，加領太子屯騎校尉，不受。遷侍中，知東宮事。轉吏部尚書，尋領太子右衞率，固辭。司徒建安王休仁南討義嘉賊，屯鵲尾，遣淵詣軍，選將帥以下勳階得自專決。事平，加驍騎將軍。薛安都以徐州叛，魏人頻寇淮、泗，遣淵慰勞北討衆軍。淵還啓明帝言：「盱眙以西，戎備單寡，宜更配衣。汝陰、荊亭竝已圍逼，安豐又已不守，壽春衆力止足自保，若使遊騎擾壽陽，則江外危迫，歷陽、瓜步、鍾離、義陽皆須實力重戍，選有幹用者處之。」明帝在藩，與淵以夙素相善，及即位，深相委寄，事皆見從。改封雩都縣伯，邑五百戶，轉侍中，領右衞將軍，尋遷散騎常侍，丹陽尹。出爲吳興太守，常侍如故，增秩千石，固辭增秩。

## 顧命無終

宋後廢帝像
齊高帝像
明帝疾甚，馳使召淵，付以後事。明帝謀誅建安王休仁，淵固諫，不納。復爲吏部尚書，領常侍、衞尉如故，不受，乃授右僕射，衞尉如故。淵以母年高羸疾，晨昏須養，固辭衞尉，不許。明帝崩，遺詔以爲中書令、護軍將軍，加散騎常侍，與尚書令袁粲受顧命，輔幼主。淵同心共理庶事，當奢侈之後，務弘儉約，百姓賴之。接引賔客，未嘗驕倦。王道隆、阮佃夫用事，姧賂公行，淵不能禁。

元徽二年，桂陽王休範反，淵與衞將軍袁粲入衞宮省，鎮集衆心。淵初爲丹陽，與從弟炤同載出，道逢齊高帝，淵舉手指高帝車謂炤曰：「此非常人也。」出爲吳興，高帝餉物別，淵又謂之曰：「此人材貌非常，將來不可測也。」及顧命之際，引高帝豫焉。高帝旣平桂陽，遷中領軍，領南兖州，增戶邑。其年，淵加尚書令、侍中，給班劔二十人，固讓令。三年，進爵爲侯，增邑千戶。服闋，改授中書監，侍中、護軍如故，給鼓吹一部。明年，淵後嫡母吳郡公主薨，毀瘠如初。葬畢，詔攝職，固辭。又以朞祭禮及，表解職，並不許。

幼主酷暴稍甚，高帝與淵及袁粲言世事，粲曰：「主上幼年微過易改，伊、霍之事，非季代所行，縱使功成，亦終無全地。」淵默然，歸心高帝。及廢幼主，羣臣集議，袁粲、劉秉旣不受任，淵曰：「非蕭公無以了此。」手取書授高帝。高帝曰：「相與不肯，我安得辭！」事乃定。順帝立，改號衞將軍、開府儀同三司，侍中如故，甲仗五十人入殿。沈攸之事起，袁粲懷貳，高帝召淵謀議，淵曰：「西夏釁難，事必無成；公當先備其內耳。」高帝密爲其備。事平，進中書監、司空。

## 新朝股肱

高帝建齊，淵白高帝引何曾自魏司徒爲晉丞相，求爲齊官，高帝謙而不許。建元元年，進位司徒，侍中、中書監如故，封南康郡公，邑三千戶。淵固讓司徒，與僕射王儉書，欲依蔡謨事例。儉以非所宜言，勸淵受命，淵終不就，尋加尚書令。

二年，魏人入寇，高帝欲發王公已下無官者爲軍，淵諫以爲無益實用，空致擾動，乃止。高帝大宴集，酒後謂羣臣曰：「卿等竝宋時公卿，亦當不言我應得天子。」王儉等未及答，淵斂板曰：「陛下不得言臣不早識龍顏。」高帝笑曰：「吾有愧文叔，知公爲朱祜久矣。」高帝崩，遺詔以淵爲錄尚書事。南遷以來，無單拜錄者，有司疑立優策。尚書王儉議：「淵爲見居本官，別拜錄，推理應有策書，而舊事不載。中朝以來，三公王侯，則優策竝設，官品第二，策而不優。優者褒美，策者兼明委寄。尚書職居天官，政化之本，尚書令品雖第三，拜必有策。錄尚書品秩不見，而總任彌重，前代多與本官同拜，故不別有策。卽事緣情，不容均之凡僚，宜有策書，用申隆寄。旣異王侯，不假優文。」從之，尋增淵班劔爲三十人，五日一朝。

頃之寢疾，上相星連有變，淵憂之，表遜位。又因王儉及侍中王晏口陳於武帝，不許。復上疏，乃改授司空，領驃騎將軍，侍中、錄尚書如故。武帝遣侍中王晏黃門郎王秀之問疾。薨，家無餘財，負債至數十萬。追贈太宰，侍中、錄尚書、公如故。給節，加羽葆鼓吹，增班劔爲六十人。葬送之禮，悉依宋太保王弘故事，謚曰「**文簡**」。
# 伽倻

北魏時之伽倻
**伽倻**，古方國也，金氏。漢光武建武十八年，其王金首露立。其國初有九子，曰我刀、曰汝刀、約彼刀、曰五刀、曰留水、曰留天、曰神天、曰神鬼、曰五天，各總其眾，聚居山野，無君臣位號。九子修禊事，適得金合，開視有六金卵，皆化為男。眾驚異之，立始生者無主。因金卵姓金氏，以始見名首露，國號大駕洛，又稱伽倻、伽那、加耶、加羅、加良、狗耶，後改金官。餘五人各為五伽那主，曰阿羅伽那、古寧伽那、星山伽那、大伽那、小伽那。金首露立一百五十八年死，居登立，次麻品，次居叱彌，次伊尸品，次坐知，次希吹，次銍知，次鉗知，次仇衡，凡十世四百九十一年。仇衡降于新羅。

## 據

* 《大日本史》·卷之二百卅七·列傳第百六十四·諸蕃六·任那、耽羅